CELEX: 32020R1173
Language: mt
Date: 2020-06-04 00:00:00
Title: Regolament Delegat tal-Kummissjoni (UE) 2020/1173 tal-4 ta’ Ġunju 2020 li jemenda r-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea u r-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea f’dak li jirrigwarda t-tul tal-perjodu tad-divulgazzjoni preliminari

10.8.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 259/1
               
            
         REGOLAMENT DELEGAT TAL-KUMMISSJONI (UE) 2020/1173
         tal-4 ta’ Ġunju 2020
         li jemenda r-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea u r-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea f’dak li jirrigwarda t-tul tal-perjodu tad-divulgazzjoni preliminari
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 290(1) tiegħu,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1), u b’mod partikolari l-Artikoli 7(1) u 23a tiegħu,
         Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (2), u b’mod partikolari l-Artikoli 12(1) u 32b tiegħu,
         Billi:
         
                     (1)
                  
                  
                     Fis-7 ta’ Ġunju 2018, ġie ppubblikat ir-Regolament (UE) 2018/825 tal-Parlament Ewropew u tal-Kunsill (3), li jemenda r-Regolament (UE) 2016/1036 (minn hawn’ il quddiem “ir-Regolament anti-dumping bażiku”) u r-Regolament (UE) 2016/1037 (minn hawn’ il quddiem “ir-Regolament antisussidji bażiku”).
                  
               
                     (2)
                  
                  
                     Sabiex jittejbu t-trasparenza u l-prevedibbiltà tal-investigazzjonijiet anti-dumping u dawk dwar id-dazju kumpensatorju, il-partijiet li se jintlaqtu mill-impożizzjoni ta’ miżuri proviżorji anti-dumping u kumpensatorji, b’mod partikolari l-importaturi, jeħtieġ li jiġu infurmati dwar l-impożizzjoni imminenti ta’ tali miżuri. Barra minn hekk, f’investigazzjonijiet fejn ma jkunx xieraq li jiġu imposti miżuri proviżorji, huwa ideali li l-partijiet ikunu infurmati minn żmien kmieni biżżejjed b’tali nuqqas ta’ impożizzjoni. Għalhekk, ġie introdott perjodu ta’ divulgazzjoni preliminari ta’ tliet ġimgħat.
                  
               
                     (3)
                  
                  
                     Skont l-Artikolu 7(1) tar-Regolament anti-dumping bażiku u l-Artikolu 12(1) tar-Regolament antisussidji bażiku, sad-9 ta’ Ġunju 2020 il-Kummissjoni kellha twettaq rieżami dwar jekk tkunx seħħet żieda sostanzjali fl-importazzjonijiet matul il-perjodu tad-divulgazzjoni preliminari u jekk, fil-każ li tali żieda seħħet, din iż-żieda kkawżatx dannu addizzjonali lill-industrija tal-Unjoni, minkejja l-possibbiltà ta’ reġistrazzjoni jew aġġustament għall-marġni ta’ dannu.
                  
               
                     (4)
                  
                  
                     Abbażi ta’ dan ir-rieżami, huwa mitlub mill-Kummissjoni li temenda l-perjodu tad-divulgazzjoni preliminari għal ġimagħtejn fil-każ ta’ żieda sostanzjali fl-importazzjonijiet li kkawżaw dannu addizzjonali u għal erba’ ġimgħat meta dan ma jkunx il-każ.
                  
               
                     (5)
                  
                  
                     Kif stabbilit fl-Artikoli 7(1) u 23a(2) tar-Regolament anti-dumping bażiku u l-Artikolu 12(1) u 32b(2) tar-Regolament antisussidji bażiku, dan ir-rieżami huwa obbligu għall-Kummissjoni li jista’ jitħaddem darba biss.
                  
               
                     (6)
                  
                  
                     Mid-dħul fis-seħħ tar-Regolament (UE) 2018/825 fit-8 ta’ Ġunju 2018 ’l hawn, il-Kummissjoni bdiet 19-il investigazzjoni (4) skont l-Artikolu 5 tar-Regolament anti-dumping bażiku u sitt investigazzjonijiet skont l-Artikolu 10 tar-Regolament antisussidji bażiku.
                  
               
                     (7)
                  
                  
                     Għal tnax minn dawn l-investigazzjonijiet, it-tnejn għaddew l-istadju proviżorju u hemm ukoll data tal-importazzjoni disponibbli għall-perjodu ta’ divulgazzjoni preventiva. Għalhekk setgħu jiġu analizzati biex isir rieżami dwar jekk seħħitx żieda sostanzjali fl-importazzjonijiet matul il-perjodu ta’ divulgazzjoni preliminari (5).
                  
               
                     (8)
                  
                  
                     L-għadd ta’ każijiet disponibbli għall-Kummissjoni biex tibbaża l-valutazzjoni tagħha fuq jekk seħħitx żieda sostanzjali fl-importazzjonijiet matul il-perjodu ta’ divulgazzjoni preliminari għalhekk huwa, u kif mistenni fiż-żmien meta ġie maqbul ir-Regolament (UE) 2018/825, limitat. Madankollu, f’dawk il-każijiet wieħed jista’ jara xejra ċara.
                  
               
                     (9)
                  
                  
                     F’sitta minn dawn it-tnax-il investigazzjoni, il-Kummissjoni ddeċidiet li timponi miżuri proviżorji. Fis-sitta l-oħra, tliet ġimgħat qabel l-iskadenza biex jiġu imposti l-miżuri proviżorji, il-partijiet ġew infurmati bl-intenzjoni tal-Kummissjoni li ma tagħmilx dan.
                  
               
                     (10)
                  
                  
                     Fuq il-bażi ta’ data statistika miġbura fil-qosor fit-Tabella hawn taħt, il-Kummissjoni sabet li l-volum tal-importazzjonijiet fl-Unjoni mill-pajjiżi kkonċernati żdied f’żewġ investigazzjonijiet biss. Fl-investigazzjonijiet l-oħra, seħħ tnaqqis sostanzjali.
                     
                        Tabella
                     
                     
                        Volumi ta’ importazzjonijiet għal kull każ
                     
                     
                                 Isem u numru tal-każ
                              
                              
                                 Deċiżjoni li jiġu imposti miżuri proviżorji
                              
                              
                                 Importazzjonijiet li joriġinaw minn
                              
                              
                                 Importazzjonijiet matul il-PI (tunnellati metriċi)
                              
                              
                                 Importazzjonijiet matul id-divulgazzjoni preliminari (tunnellati metriċi)
                              
                              
                                 Żieda fl-importazzjonijiet
                              
                           
                                 Taħlitiet ta’ urea u nitrat tal-ammonju (AD649)
                              
                              
                                 Iva
                              
                              
                                 Ir-Russja
                              
                              
                                 35 297 
                              
                              
                                 8 497 
                              
                              
                                 -76 %
                              
                           
                                 L-USA
                              
                              
                                 42 700 
                              
                              
                                 0
                              
                              
                                 -100 %
                              
                           
                                 Trinidad
                              
                              
                                 21 183 
                              
                              
                                 0
                              
                              
                                 -100 %
                              
                           
                                 
                                    totali
                                 
                              
                              
                                 
                                    99 180 
                                 
                              
                              
                                 
                                    8 498 
                                 
                              
                              
                                 
                                    -91 %
                                 
                              
                           
                                 Bijodiżil (AS650).
                              
                              
                                 Iva
                              
                              
                                 L-Indoneżja
                              
                              
                                 29 693 
                              
                              
                                 24 045 
                              
                              
                                 -19 %
                              
                           
                                 Roti tat-triq tal-azzar (AD652)
                              
                              
                                 Iva
                              
                              
                                 Ir-RPĊ
                              
                              
                                 13 763 
                              
                              
                                 914
                              
                              
                                 -93 %
                              
                           
                                 Tessuti tal-fibra tal-ħġieġ (AD653)
                              
                              
                                 Le
                              
                              
                                 L-Eġittu
                              
                              
                                 882
                              
                              
                                 4
                              
                              
                                 -100 %
                              
                           
                                 Ir-RPĊ
                              
                              
                                 2 161 
                              
                              
                                 1 724 
                              
                              
                                 -20 %
                              
                           
                                 
                                    totali
                                 
                              
                              
                                 
                                    3 043 
                                 
                              
                              
                                 
                                    1 728 
                                 
                              
                              
                                 
                                    -43 %
                                 
                              
                           
                                 Prodotti tal-fibra tal-ħġieġ bil-filament kontinwu (AD655)
                              
                              
                                 Le
                              
                              
                                 L-Eġittu
                              
                              
                                 8 295 
                              
                              
                                 3 076 
                              
                              
                                 -63 %
                              
                           
                                 Il-Bahrain
                              
                              
                                 1 350 
                              
                              
                                 327
                              
                              
                                 -76 %
                              
                           
                                 
                                    totali
                                 
                              
                              
                                 
                                    9 644 
                                 
                              
                              
                                 
                                    3 403 
                                 
                              
                              
                                 
                                    -65 %
                                 
                              
                           
                                 Tessuti tal-fibra tal-ħġieġ (AS656)
                              
                              
                                 No
                              
                              
                                 L-Eġittu
                              
                              
                                 882
                              
                              
                                 37
                              
                              
                                 -96 %
                              
                           
                                 Ir-RPĊ
                              
                              
                                 2 161 
                              
                              
                                 2 500 
                              
                              
                                 16 %
                              
                           
                                 
                                    totali
                                 
                              
                              
                                 
                                    3 043 
                                 
                              
                              
                                 
                                    2 537 
                                 
                              
                              
                                 
                                    -17 %
                                 
                              
                           
                                 Prodotti tal-fibra tal-ħġieġ bil-filament kontinwu (AS657)
                              
                              
                                 Iva
                              
                              
                                 L-Eġittu
                              
                              
                                 8 295 
                              
                              
                                 11 574 
                              
                              
                                 38 %
                              
                           
                                 Sors: Il-Eurostat, data vverifikata pprovduta mill-industrija tal-Unjoni, u minn Sorveljanza II
                              
                           
               
                     (11)
                  
                  
                     Ma kien hemm l-ebda żieda sostanzjali fil-maġġoranza tal-każijiet rieżminati. Barra minn hekk, f’wieħed miż-żewġ każijiet fejn fil-fatt seħħet żieda, fl-aħħar mill-aħħar l-importazzjonijiet ma kinux ir-riżultat ta’ divulgazzjoni preliminari, iżda r-riżultat tal-fatt li l-Kummissjoni ma kinitx imponiet dazji proviżorji. Tabilħaqq, anki taħt is-sistema preċedenti mingħajr divulgazzjoni preliminari, l-importazzjonijiet jistgħu, fi kwalunkwe każ, jidħlu fl-Unjoni mingħajr ma jattiraw dazju ladarba jkun ċar għall-partijiet interessati kollha li ma jiġux imposti dazji proviżorji minħabba l-iskadenza tat-terminu applikabbli.
                  
               
                     (12)
                  
                  
                     Dan iħalli każ wieħed fejn seħħet żieda oħra fil-perjodu ta’ divulgazzjoni preliminari qabel l-impożizzjoni tal-miżuri proviżorji.
                  
               
                     (13)
                  
                  
                     Konsegwentement, il-Kummissjoni kkonkludiet li kollox ma’ kollox ma ġie kkawżat ebda dannu addizzjonali lill-industrija tal-Unjoni mill-importazzjonijiet matul il-perjodu ta’ divulgazzjoni preliminari. Għaldaqstant, it-tul tal-perjodu ta’ divulgazzjoni preliminari jeħtieġ li jiġi emendat għal erba’ ġimgħat.
                  
               
                     (14)
                  
                  
                     Fin-nuqqas ta’ xi normi tranżizzjonali speċifiċi oħra li jirregolaw il-kwistjoni, huwa xieraq li jiġi ċċarat li l-investigazzjonijiet kollha mibdija soġġetti għal notifika ta’ bidu skont l-Artikolu 5(9) tar-Regolament (UE) 2016/1036 jew l-Artikolu 10(11) tar-Regolament (UE) 2016/1037 qabel id-data ta’ pubblikazzjoni f’Il-Ġurnal Uffiċjali tal-Unjoni Ewropea ta’ dan ir-Regolament jeħtieġ li ma jiġux affettwati mill-perjodu mtawwal ta’ divulgazzjoni preliminari. Dan ikun jiżgura ċ-ċertezza tad-dritt, jipprovdi opportunità raġonevoli biex il-partijiet interessati jadattaw ruħhom għall-iskadenza ta’ normi qodma u għad-dħul fis-seħħ tan-normi l-ġodda, u jiffaċilita l-implimentazzjoni effiċjenti, ordnata u ekwa tar-Regolamenti (UE) 2016/1036 u (UE) 2016/1037.
                  
               
                     (15)
                  
                  
                     Għaldaqstant jeħtieġ li r-Regolamenti (UE) 2016/1036 u (UE) 2016/1037 jiġu emendati skont dan,
                  
               ADOTTAT DAN IR-REGOLAMENT:
         
            Artikolu 1
            L-Artikolu 19a tar-Regolament (UE) 2016/1036 huwa sostitwit b’dan li ġej:
            
               
                  “Artikolu 19a
                  Informazzjoni fl-istadju proviżorju
                  
                     1.   Il-produtturi, l-importaturi u l-esportaturi tal-Unjoni u l-assoċjazzjonijiet rappreżentattivi tagħhom, u r-rappreżentanti tal-pajjiż esportatur, jistgħu jitolbu informazzjoni dwar l-impożizzjoni ppjanata tad-dazji proviżorji. It-talbiet għal tali informazzjoni għandhom isiru bil-miktub fil-limitu ta’ żmien preskritt fin-notifika ta’ bidu. Tali informazzjoni għandha tiġi pprovduta lil dawk il-partijiet erba’ ġimgħat qabel l-impożizzjoni ta’ dazji proviżorji. Tali informazzjoni għandha tinkludi: sommarju tad-dazji proposti għal raġunijiet ta’ informazzjoni biss, u dettalji tal-kalkolu tal-marġni tad-dumping u l-marġni adegwat biex jitneħħa d-dannu lill-industrija tal-Unjoni, filwaqt li jingħata kont debitu għar-rekwiżit li jiġu rispettati l-obbligi tal-kunfidenzjalità li jinsabu fl-Artikolu 19. Il-partijiet għandu jkollhom perjodu ta’ tlett ijiem ta’ xogħol mill-għoti ta’ tali informazzjoni biex jipprovdu l-kummenti tagħhom dwar il-preċiżjoni tal-kalkoli.
                  
                  
                     2.   Fil-każijiet fejn ma hemmx l-intenzjoni li jiġu imposti dazji proviżorji iżda hemm il-ħsieb li titkompla l-investigazzjoni, il-partijiet interessati għandhom jiġu infurmati dwar in-nuqqas ta’ impożizzjoni tad-dazji erba’ ġimgħat qabel jiskadi l-limitu ta’ żmien imsemmi fl-Artikolu 7(1) għall-impożizzjoni tad-dazji proviżorji.”.
                  
               
            
         
         
            Artikolu 2
            L-Artikolu 29a tar-Regolament (UE) 2016/1037 huwa sostitwit b’dan li ġej:
            
               
                  “Artikolu 29a
                  Informazzjoni fl-istadju proviżorju
                  
                     1.   Il-produtturi, l-importaturi u l-esportaturi tal-Unjoni u l-assoċjazzjonijiet rappreżentattivi tagħhom, u l-pajjiż ta’ oriġini u/jew esportazzjoni, jistgħu jitolbu informazzjoni dwar l-impożizzjoni ppjanata ta’ dazji proviżorji. It-talbiet għal tali informazzjoni għandhom isiru bil-miktub fil-limitu ta’ żmien preskritt fin-notifika ta’ bidu. Tali informazzjoni għandha tiġi pprovduta lil dawk il-partijiet erba’ ġimgħat qabel l-impożizzjoni tad-dazji proviżorji. Tali informazzjoni għandha tinkludi: sommarju tad-dazji proposti għal raġunijiet ta’ informazzjoni biss, u dettalji tal-kalkolu tal-marġni tad-dumping u l-marġni adegwat biex jitneħħa d-dannu lill-industrija tal-Unjoni, filwaqt li jittieħed kont debitu tal-ħtieġa li jiġu rispettati l-obbligi tal-kunfidenzjalità li jinsabu fl-Artikolu 29. Il-partijiet għandu jkollhom perjodu ta’ tlett ijiem ta’ xogħol mill-għoti ta’ tali informazzjoni biex jipprovdu l-kummenti tagħhom dwar il-preċiżjoni tal-kalkoli.
                  
                  
                     2.   Fil-każijiet fejn ma jkunx hemm l-intenzjoni li jiġu imposti dazji proviżorji iżda jkun hemm il-ħsieb li titkompla l-investigazzjoni, il-partijiet interessati għandhom jiġu infurmati dwar in-nuqqas ta’ impożizzjoni tad-dazji erba’ ġimgħat qabel jiskadi l-limitu ta’ żmien imsemmi fl-Artikolu 12(1) għall-impożizzjoni tad-dazji proviżorji.”.
                  
               
            
         
         
            Artikolu 3
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Artikolu 4
            Dan ir-Regolament għandu japplika għall-investigazzjonijiet kollha li għalihom tkun ġiet ippubblikata n-notifika ta’ bidu skont l-Artikolu 5(9) tar-Regolament (UE) 2016/1036 jew l-Artikolu 10(11) tar-Regolament (UE) 2016/1037 f’Il-Ġurnal Uffiċjali tal-Unjoni Ewropea wara d-data tad-dħul fis-seħħ ta’ dan ir-Regolament.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta’ Ġunju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 30.6.2016, p. 21.
         
            (2)  ĠU L 176, 30.6.2016, p. 55.
         
            (3)  Ir-Regolament (UE) 2018/825 tal-Parlament Ewropew u tal-Kunsill tat-30 ta’ Mejju 2018 li jemenda r-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea u r-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (ĠU L 143, 7.6.2018, p. 1).
         
            (4)  Il-Kummissjoni ssegwi l-metodu ta’ kalkolu użat mid-WTO. Dan ifisser li jekk każ li jikkonċerna l-istess prodott ikun dirett kontra importazzjonijiet minn aktar minn pajjiż wieħed, kull pajjiż kopert jgħodd bħala investigazzjoni waħda separata.
         
            (5)  Tliet każi, (Profili vojta minn ġewwa li joriġinaw mir-Repubblika tal-Maċedonja ta’ Fuq, mir-Russja u mit-Turkija) ġew terminati, l-10 każi l-oħra għadhom kif intemmew u għadhom ma waslux fl-aħħar tal-fażi proviżorja u għalhekk ma hi disponibbli l-ebda data statistika għall-perjodu tad-divulgazzjoni preliminari (id-data tal-abbozzar: it-30 ta’ April 2020)